Эжэн Грасэ

Эжэн Самюэль Грасэ (фр.: Eugène Grasset; ,  — , Со) — французскі і швейцарскі мастак, скульптар, графік і ілюстратар, адзін з пачынальнікаў мадэрну.

 Жыццё і творчасць 
Нарадзіўся ў Лазане ў сям’і столяра. Вывучаў малюнак у Франсуа Басьёна. У перыяд з 1861 па 1863 гады вывучаў архітэктуру ў Вышэйшай тэхнічнай школе Цюрыха. Затым працаваў у архітэктурным бюро ў Лазане, здзейсніў вучэбную паездку ў Егіпет і гэты досвед у далейшым адбіўся на яго працах. Стаў прыхільнікам японскага мастацтва, што таксама паўплывала на некаторыя яго праекты. З 1869 па 1870 гады працаваў мастаком і скульптарам у Лазане.

З 1871 г. жыў у Парыжы. Пачынаючы з гэтага часу працаваў практычна ва ўсіх абласцях прыкладнога мастацтва — як мастак і ілюстратар; таксама стварыў эскізы ўзораў для вытворцаў мэблі і габеленаў, выкарыстоўваў мазаіку, упрыгожваў скульптурай і рэльефамі фасады будынкаў, распрацоўваў новыя тыпы ювелірных упрыгожванняў, плакатаў і афіш, паштовых марак і гэтак далей. Яго хупавыя дэкаратыўныя прадметы былі выраблены са слановай косткі, золата і іншых каштоўных матэрыялаў ва ўнікальных камбінацыях. У графічных творах Грасэ адчуваецца ўплыў творчасці Гюстава Дарэ.

З 1890 па 1903 гады — прафесар у мастацкай школе Герэн і ў 1905—1917 гадах — прафесар у школе Эсцьен. Сярод вучняў Грасэ варта адзначыць Аўгуста Джакамеці і Ота Эрнста. У 1891 годзе атрымаў францускае грамадзянства.

У 1895 годзе Э. Грасэ стаў кавалерам Ордэна Ганаровага легіёна, а ў 1911 — яго афіцэрам.